Zuma vra ondersoek na wapenskandaalPresident Jacob Zuma. Foto: GCIS Zuma se woordvoerder, Mac Maharaj, sê die president sal binnekort die voorwaardes van verwysing, die samestelling van die kommissie en die tydsraamwerk waarin die ondersoek moet plaasvind, aankondig. Zuma het die minister van justisie en grondwetlike ontwikkeling, Jeff Radebe, versoek om die nodige stappe te neem om die besluit in werking te laat tree. In 2009 is daar ŉ aansoek ingedien by die Wes-Kaapse hooggeregshof waar die hof gevra is om Zuma te lei in die aanstelling van ŉ onafhanklike kommissie van ondersoek. Daar is later vasgestel dat die Wes-Kaapse hooggeregshof die verkeerde forum was om die saak aan te hoor. ŉ Aansoek is later by die konstitusionele hof ingedien. Maharaj sê die saak was reeds aan die gang toe Zuma se termyn begin het en dat hy die reg sy gang wou laat gaan. Hy sê Zuma het egter besluit om tussenbeide te tree nadat verskeie verwikkelinge in die saak in ag geneem het en ook die feit dat dit in openbare belang sal wees om die saak af te handel.